Els restauradors dels porxos del Mercat de la Boqueria recorreran l'adjudicació de taules en les llicències de terrassa provisionals que l'Ajuntament de Barcelona va concedir aquest dimarts. Els locals es queixen que el consistori els ha permès col·locar un màxim d'una o dues taules sense tenir en compte que les façanes dels locals arriben, en alguns casos, fins als deu metres d'amplada. "S'ha fet sense cap criteri", ha afirmat el president de l'Associació dels Pòrtics de la Boqueria, Manuel Ruiz, que ha afegit: "No estem gens contents. Ha estat una mesura d'urgènca mal presa". La regidora del districte de Ciutat Vella, Gala Pin, ha assegurat que alguns dels propietaris dels establiments van dir que "en tenien prou" amb una taula, però aquest dimecres alguns dels locals amb permís provisional han optat per posar-ne més de les concedides. Ruiz ha lamentat que la reducció de les terrasses ha comportat una caiguda en la facturació de més d'un 50% i l'acomiadament de fins a vint treballadors entre tots els locals. El restaurant A'Kaskarla de la Boqueria és un dels que ha obtingut llicència de terrassa provisional i ara està autoritzat a muntar una taula. Ara bé, aquest dimecres al matí els seus responsables han desplegat mantells de ratlles blaves i blanques per a tres taules davant el local. La propietària, Oti Sanjuan, defensa que a l'establiment li pertoquen com a mínim tres taules per l'amplada de la façana i perquè respecta la distància mínima de pas entre el local i la zona del mobiliari. A diferència de Sanjuan, a l'altra banda del mercat, la propietària del restaurant Pòrtic, també amb llicència provisional, ha decidit acatar aquesta vegada la decisió del consistori i ha col·locat quatre taules quadrades (que en fan dues de rectangles, les autoritzades). ´ Després que l'Ajuntament atorgués els permisos provisionals de terrassa - tres autoritzen a instal·lar dues taules i l'altre, una-, els restauradors s'han reunit aquest dimecres al matí per moure fitxa. El president de l'Associació dels Pòrtics de la Boqueria ha expressat el descontentament amb la decisió del consistori: "No hi ha hagut criteri; ni per restaurant ni per metres de la façana. A la llicència posa que és 'criteri de la regidoria'". Ruiz ha assegurat que "hi ha locals amb façanes de 10 mestres que, segons els enginyers, els pertocarien entre vuit i deu taules". També ha reiterat que els porxos són un espai privat que el consistori tracta com si fos públic. Tot i el recurs que presentaran, els restauradors han assenyalat que "estan disposats a negociar sempre" amb l'Ajuntament.  Pràcticament a la mateixa hora de la reunió dels restauradors, la regidora de Ciutat Vella, Gala Pin, s'ha referit al conflicte de les terrasses de la Boqueria en una roda de premsa sobre pisos turístics. Pin ha assenyalat que arran de la retirada de les terrasses, alguns dels restauradors van dir que es conformarien amb una taula. "En tenim prou", ha assegurat Pin que van dir els restauradors. La regidora ha reiterat que les mesures preses als porxos de la Boqueria responen a qüestions de "seguretat" i a l'adequació dels locals a l'ordenació singular en què està treballant el consistori barceloní. Amalgama de situacions administratives Cap a quarts d'11 del matí, sota els porxos de la Boqueria, una parella de turistes degustava unes ostres maridades amb vi blanc del local El Petit, que també regenta Oti Sanjuan. En aquest cas, les taules queden al marge del conflicte perquè el local té llicència de terrassa permanent.  Dels 23 locals dels porxos de la Boqueria, n'hi ha tres amb llicència de terrassa permanent; cinc que no tenen permís d'activitat i quatre que estan tancats. Pel que fa als onze restants, la regidora del districte es va comprometre la setmana passada a estudiar-ne els casos per atorgar-los aquesta llicència provisional si complien tots els requisits. Set se n'han quedat fora de moment per impagament de tributs o per alguna irregularitat administrativa que esperen resoldre aviat per aconseguir la llicència, tot i que, han lamentat, els tràmits burocràtics són especialment lents a l'estiu. Segons fonts municipals, aquests permisos de terrassa transitoris es convertiran en permanents quan s'aprovi l'ordenació singular de la zona.  Pin es va reunir la setmana passada amb els restauradors per abordar el conflicte per l'ús de l'espai dels porxos de la Boqueria, agreujat a finals de juliol quan la Guàrdia Urbana va endur-se les terrasses d'alguns locals. Els restauradors demanen una solució definitiva perquè puguin instal·lar les terrasses i no perdre més clients, després d'una baixada del 50% en facturació i en alguns casos del 70%, segons els càlculs de l'associació.

Summary: Les terrasses de la Boqueria recorreran la llicència provisional i acusen l'Ajuntament d'actuar "sense criteri"


L'Hospitalet de Llobregat (Barcelonès) ha elaborat un document que fixa les ubicacions que podrien tenir futurs hotels a la ciutat. Segons el document, elaborat per l'Agència de Desenvolupament Urbà, el consistori tramita actualment diferents planejaments urbanístics que preveuen la construcció de nou hotels amb un total de 1.602 habitacions. Cinc d'aquests establiments, amb 858 habitacions, estan previstos a la City Metropolitana, i els quatre restants s'ubicaran a Can Rigal, al sector Fembasa i els dos finals al Districte Econòmic. A banda d'això, la ciutat té potencial per acollir onze hotels més, amb 1.864 habitacions. Aquests establiments es podrien desenvolupar al PDU Gran Via Llobregat, a l'entorn de Can Rigal, al Districte Econòmic i al a carretera del Mig.  L'Ajuntament ha informat que l'ampliació de l'oferta hotelera és una de les actuacions estratègiques que va establir el procés participatiu 'L'H on'. El document estableix els hotels com a actius de centralitat metropolitana i com a elements clau per seguir propiciant i el creixement del turisme de negocis, de les manifestacions gastronòmiques, culturals i comercials.  El 2001 es va obrir el primer hotel a la ciutat, l'antic Hotel Capital i actual Hotel AC Som by Marriot. Des de llavors s'han instal·lat altres establiments fins arribar als 15 hotels i hotels apartaments, amb un total de 1.714 habitacions i 149 apartaments.

Summary: L'Hospitalet de Llobregat tramita la construcció de 9 hotels i té potencial per acollir-ne 11 més


El Partit Conservador britànic ha presentat aquest dijous el seu programa per les eleccions generals del proper 8 de juny. Els 'tories' insisteixen que "els propers cinc anys definiran el futur de la Gran Bretanya" i alerten que no acceptaran cap acord amb Brussel·les que no s'ajusti a les seves demandes. "No assolir un acord amb la UE és millor que un mal pacte", diu explícitament el document. Pel que fa a les demandes independentistes d'Escòcia, els conservadors no tanquen la porta a un segon referèndum però alerten que "perquè sigui just, legal i decisiu, no pot celebrar-se fins que el 'Brexit' s'hagi completat". "Els propers cinc anys seran els més importants de la nostra vida; un punt d'inflexió que definirà el futur de la Gran Bretanya", ha augurat May, admetent que s'hauran de prendre "decisions difícils" i fent una crida a confiar en "la solidesa" del projecte conservador, més enllà de la seva figura. "Ara més que mai necessitem un govern fort i estable, un pla clar que ens pugui guiar a través del 'Brexit' i més enllà", ha dit la 'premier' britànica, convidant l'electorat a "deixar enrere les velles polítiques tribals" i a lluitar "junts i units per la Gran Bretanya".   Per la primera ministra, els 'tories' són els únics capaços "d'aprofitar al màxim les oportunitats que obra el 'Brexit'" i que, insisteix, serviran per "construir un país més fort, més just i on l'èxit i el progrés dels seus ciutadans depengui dels seus mèrits".  Un 'no-acord' amb la UE, millor que assolir un mal acord El manifest conservador augura que les negociacions amb Brussel·les "seran, sens dubte, dures" i admet que "totes dues parts hauran de fer concessions". En aquest sentit, insisteix que la Gran Bretanya "abandonarà el mercat únic i la unió duanera" però celebra també que "s'hauran acabat les grans contribucions anuals a la UE". El programa dels conservadors també promet que l'acord a què s'arribi amb Brussel·les "se sotmetrà a votació a la Cambra dels Comuns i a la dels Lords". Ara bé, també subratlla, com han dit pública i repetidament diversos líders conservadors, que  "no assolir un acord amb la UE és millor que un mal pacte". "Si ens en sortim, les oportunitats seran immenses", ha insistit May, fent una crida a optar per "la solidesa negociadora" del seu partit. El document presentat aquest dijous també subratlla que els conservadors "defensaran els drets dels ciutadans de la UE que visquin a la Gran Bretanya així com els drets dels britànics que viuen a Europa" i que "el compromís de col·laborar" amb grans temes globals com la lluita antiterrorista "es manté". Controlar la immigració de dins i fora de la UE El programa electoral dels conservadors també fa referència a la immigració i a la necessitat de "controlar" el nombre de persones "de dins i fora de la UE" que viuen al Regne Unit, ja que si no "el bon funcionament del mercat laboral i els serveis socials podrien estar en risc". En aquest sentit, el programa promet reduir la immigració neta anual i passa de les 273.000 persones actuals a "desenes de milers". A més, anuncia que "s'enduriran els requisits per a les beques d'investigació i estudis" per aquells ciutadans de fora de la UE. Així mateix, el programa preveu incrementar la taxa que paguen les empreses per contractar treballadors extracomunitaris; passaria de les 1.000 lliures anuals per treballador a 2.000. Mecanismes, tots ells, per garantir que la Gran Bretanya "segueix sent un pol d'atracció per al talent internacional", estableix el manifest. Un segon referèndum d'independència a Escòcia, només després del 'Brexit' Els conservadors insisteixen que "ara no és el moment de les divisions" sinó de "treballar conjuntament per aconseguir el millor acord possible" amb la UE i obtenir un 'Brexit' "que funcioni pel conjunt de la Gran Bretanya". Ara bé, no tanquen la porta al fet que Escòcia pugui celebrar un segon referèndum d'independència un cop s'hagi completat el 'Brexit'. "Perquè [el referèndum] sigui just, legal i decisiu no pot celebrar-se fins que el 'Brexit' s'hagi completat i no s'hauria de celebrar sense que hi hagi un consentiment públic en aquest sentit", alerten els conservadors.

Summary: May avisa al seu programa electoral que "no assolir un acord amb la UE" és millor que obtenir un "mal pacte"


Barcelona ha liderat el creixement dels índexs d'emprenedors a Catalunya durant el 2018 i ha aconseguit les xifres més altes dels últims dotze exercicis, segons un l'informe del Global Entrepreunership Monitor (GEM) presentat aquest dimarts pel Departament d'Empresa i la Diputació de Barcelona. En total, la taxa d'activitat emprenedora a Catalunya va créixer un 0,1% en relació al 2017 i es va situar en el 8,13%, per sobre de la mitjana espanyola, que es va quedar en el 6,39% i de l'europea, en el 8%. En el cas de la demarcació de Barcelona, aquesta dada s'eleva fins al 8,13%, uns nivells que no es registraven des del 2006. Els resultats formen part d'una enquesta a 49 països amb una mostra de 2.000 persones a Catalunya.   Uns indicadors, que, pel secretari d'Empresa de la Generalitat, Joaquim Ferrer, i per la diputada en funcions de la Diputació Sònia Recasens són una mostra de la recuperació econòmica i de la tendència creixent a emprendre "per oportunitat" i no per necessitat.  Pel que fa a les dones emprenedores,  la taxa femenina se situa en un 7,7% a Catalunya i un 7,9% a Barcelona, un creixement "extraordinari" que duplica les dades del 2013, segons ha dit Recasens.

Summary: Barcelona lidera el creixement d'emprenedors a Catalunya amb la xifra més alta dels últims dotze anys


Glovo ha condemnat aquest diumenge "l'atac violent" contra la seva seu a Barcelona. En un comunicat, l'empresa ha reiterat que "lamenta profundament la mort d'un repartidor en un accident de trànsit" i que està "col·laborant estretament amb les autoritats" per aclarir-ne "les causes". Amb tot, ha volgut expressar el seu "profund rebuig" a la protesta davant de la seva seu, on l'empresa ha dit que ha calgut "protecció de les forces de seguretat". Un grup de manifestants han cremat bosses de Glovo i han etzibat cops a la porta de l'empresa. Un grup han intentat entrar a l'edifici.

Summary: Glovo condemna "l'atac violent" a la seva seu a Barcelona


El grup parlamentari de CatECP ha registrat propostes perquè els consellers Miquel Buch, Àngels Chacón i Chakir el Homrani compareguin a les comissions del Parlament -respectives als seus departaments- per l'accident químic a IQOXE. La formació de Jéssica Albiach vol que els consellers "donin compte" a les actuacions realitzades davant l'emergència produïda per l'accident químic a l'empresa IQOXE, al polígon Tarragona Sud de La Canonja. Els comuns també han demanat les citacions de la directora general de Protecció Civil, Isabel Ferrer, així com dels alcaldes de Tarragona, La Canonja i Vila-Seca: Pau Ricomà, Roc Muñoz i Pere Segura, respectivament. CatECP també demana les compareixences en comissió del sub-director general de Coordinació i Gestió d'Emergències, Sergio Delgado; de representants de CCOO i UGT; de la coordinadora d'entitats de Tarragona, Mar Jerez; i de l'Associació de Veïns de Bonavista. Els comuns també han sol·licitat al president del Parlament, Roger Torrent, una còpia dels informes de medició de l'aire per hores, d'immediatament després de l'accident del 14 de gener, i del balanç de persones ferides i danys materials.

Summary: CatECP proposa que Buch, Chacón i El Homrani compareguin al Parlament per l'accident químic a IQOXE


Montse Andrés defensa la "feina real i honesta" feta pels advocats de l'entitat ACN Barcelona.-La delegació d'Ausbanc de Catalunya, formada per quatre advocats de Barcelona i un de Girona, ha presentat la seva dimissió "irrevocable" després de l'empresonament del seu màxim responsable a l'Estat, Luis Pineda, acusat d'extorsionar bancs sota l'aparença de defensar els consumidors a través de l'associació. Així ho ha explicat aquest divendres al matí la delegada a Catalunya, Montse Andrés, que ha defensat a RAC1 la "feina real i honesta" que els advocats han fet al capdavant de l'entitat "amb absoluta integritat". En aquest sentit, ha recordat que l'entitat va aconseguir l'arrodoniment dels préstecs hipotecaris i l'eliminació de la clàusula sòl. D'altra banda, Andrés s'ha desvinculat de les pràctiques de Pineda. Andrés ha comentat que aquest dijous els cinc advocats catalans que formen part de l'associació van enviar un burofax amb la seva dimissió "irrevocable", en què també fan constar que es reserven els drets per presentar accions legals per defensar la seva reputació i prestigi.  "Som advocats i el que tenim és la nostra credibilitat. I sempre hem actuat amb absoluta honestedat", ha afegit la delegada, que ha precisat que Ausbanc continuarà malgrat que "netejar la marca és impossible ara". "Hi ha indicis de criminalitat i això és suficient per tacar la imatge, la reputació i la professionalitat", ha remarcat en declaracions a RAC1. Andrés  ha assenyalat que a la delegació de Catalunya vivien "aliens" a les pràctiques de les quals s'acusa Luis Pineda i que ells treballaven amb "expedients relats, de casos reals". En aquest sentit, ha dit que s'han assabentat de tot pels mitjans de comunicació i que no van sospitar mai del propi Pineda. Així mateix, ha indicat que tampoc mai van rebre instruccions de demandar un banc o no, ja que quan s'ha fet ha estat "sempre amb criteris jurídics". Pineda està acusat dels presumptes delictes d'extorsió, amenaces,  pertinença a organització criminal, frau en les subvencions, estafa i administració deslleial.

Summary: La delegació d'Ausbanc de Catalunya dimiteix en bloc


Els agents van veure com intentaven agredir un treballador de l'establiment ACN Figueres.-Els Mossos d'Esquadra han detingut un home i una dona de 38 i 29 anys com a presumptes autors del robatori de la recaptació d'un bar situat al carrer Ramón Reig de Figueres. Segons fonts policials, els fets es van produir el passat 4 de juny després que els agents rebessin un avís que la parella s'havia endut els diners del local. En arribar al lloc, van veure com l'home agredia un treballador del mateix bar mentre una dona, amb un pal d'escombra, també el volia pegar. Els mossos van entrar a l’establiment i, després d’impedir més agressions, van detenir les dues persones. Els agents van comprovar que els dos detinguts eren els mateixos que la setmana anterior havien robat al mateix comerç. Els detinguts, que tenen antecedents, van passar el dia 5 de juny a disposició del jutjat d’instrucció en funcions de guàrdia de Figueres, el qual va decretar la seva llibertat amb càrrecs.

Summary: Detingut un home i una dona per robar la recaptació d'un bar de Figueres


Arrels Fundació ha atès 2.341 persones l'any 2018, un 23% més que l'any anterior i un 72% més que fa cinc anys. Segons les dades provisionals fetes públiques per l'entitat, més d'un miler del total d'atesos ho han estat per primera vegada durant l'últim any. Entre les accions que ha fet la fundació hi ha visitar aquestes persones al carrer, oferir servir bàsics de dutxo o un lloc estable on guardar les seves pertinences, garantir l'allotjament o orientar-les sobre les recursos que existeixen a Barcelona per trobar ajuda. L'entitat ha alertat de "l'augment" de persones que viuen al carrer a la capital catalana i remarca que això coincideix amb "la complicada realitat per accedir a habitatge a preu assequible". Durant el 2018, l'equip de carrer d'Arrels ha visitat 523 persones que es troben amb una situació de carrer cronificada, als quals se'ls ha visitat més vegades durant els últims 12 mesos. El nombre de persones atesos ha augmentat sobretot al centre obert, on poden resguardar-se i trobar serveis bàsics. Per aquest centre han passat 1.941 persones durant el 2018, un 24% més que l'any 2017 i un 91% més que fa 5 anys. D'aquestes persones, 843 han fet ús del servei de dutxes i més d'un miler han fet ús del rober. En molts casos, aquests serveis d'higiene s'han ofert de manera puntual a persones que s'adrecen a l'entitat perquè estan tramitant l'accés als centres municipals i, mentrestant, necessiten dutxar-se i canviar-se de roba. El servei de consigna ha estat al màxim de la seva capacitat durant tot l'any i ha ofert un lloc estable on deixar les seves pertinences a 900 persones. Arrels remarca que a la ciutat no existeix cap servei de consigna estable municipal. Arrels recorda que, segons el recompte nocturn que va organitzar al maig, hi ha un miler de persones vivint al carrer a Barcelona, una dada que ha crescut un 45% en els últims 10 anys. En aquest sentit, han destacat que des de la fundació s'ha garantit l'allotjament a 237 persones amb pisos individuals i compartits, amb la llar residencial Pere Barnés, que acull persones sense llar amb una salut fràgil, amb habitacions de lloguer i amb dos espais de baixa exigència que durant el 2018 s'han consolidat.

Summary: Arrels atén 2.341 persones el 2018, un 23% més que l'any anterior


El trànsit rodat per la carretera d'accés al nucli de Torà de Tost, a Ribera d'Urgellet (Alt Urgell), s'ha reprès totalment des d'aquest dimarts, gairebé tres mesos després que dos despreniments de roques deixessin impracticable un tram de la via, en el qual encara s'està enllestint l'actuació. Els treballs han inclòs tant el sanejament del talús com l'apuntalament d'aquelles zones inestables que hi puguin presentar algun risc, a més de la neteja del material que va caure damunt la calçada. La Diputació de Lleida, encarregada tant d'elaborar el projecte com del seguiment de les obres, ha aportat 40.000 euros a la intervenció, mentre que el consistori del municipi alturgellenc en sufraga 35.000 més. Els primers vehicles van poder passar, de forma temporal, aquest dilluns i des d'aquest dimarts s'ha recuperat el pas del trànsit rodat en la carretera d'accés al nucli de Torà de Tost, segons ha explicat l'alcaldessa de Ribera d'Urgellet, Josefina Lladós. En aquest sentit, l'actuació que s'està duent a terme a la zona on es van produir les dues esllavissades, i que s'enllestirà totalment en els propers dies, ha de permetre circular-hi d'una forma més segura. L’accés a Torà de Tost va quedar tallat per primer cop el passat 4 de juny arran d’una allau de roques. Hores després que es finalitzessin les tasques de neteja de la calçada i aquesta es reobrís al trànsit, el 6 de juny es va produir un nou despreniment en el mateix punt, tot i que en aquesta ocasió la quantitat de material era menor. Aleshores es va decidir que calia avaluar el risc d’esllavissades de la via abans d’actuar-hi, tenint en compte que una setmana abans també s’havia hagut de retirar diversos cops la terra que havia caigut a sobre de la carretera.

Summary: Reoberta al trànsit la carretera d'accés a Torà de Tost, tallada des del mes de juny per una esllavissada


El president del grup parlamentari de Catalunya Sí que es Pot, Lluís Rabell, ha assenyalat que un opció "raonable" per la CUP seria allargar la decisió sobre la investidura d'Artur Mas per després de les eleccions generals del 20-D. "Es traurien pressió del damunt i és possible que amb les eleccions generals s'obrin nous escenaris que rebaixin la pressió que tenen i deixin de ser tan decisius com ho semblen ser ara", ha explicat en una entrevista al programa El Suplement de Catalunya Ràdio. Pel que fa al FLA i l'acte de desobediència del Parlament, Rabell ha assenyalat que és tractava "d'una fanfarronada haver votat un acte de desconnexió d'Espanya per després demanar de genolls els diners del FLA". El diputat i líder de Catalunya Sí que es Pot, Lluís Rabell, ha descartat totalment la possibilitat d'abstenir-se si s'acaba produint el debat d'investidura d'Artur Mas. "El nostre vot ha estat no i per molt que els Reis es portin bé, seguirà sent no", ha assegurat durant el programa. En aquest sentit, Rabell, pel que fa al sondeig que publica aquest diumenge La Vanguardia sobre que hi hauria un alt percentatge de votants que aposten perquè Mas investigui acords amb altres formacions més enllà de la CUP, ha estat contundent: "Això amb el senyor Iceta (PSC) que ell mateix ho ha proposat. Juga els diferents papers de l'auca".  Pel que fa a la CUP, Rabell ha assenyalat que vivim una situació "complexa i volàtil" pel que fa a la política catalana i que una opció "raonable" per part de la formació seria allargar la seva decisió sobre la investidura de Mas fins després de les eleccions generals. "Per treure's pressió del damunt", ha comentat. "És possible que el 20-D s'obrin nous escenaris que rebaixin la pressió que tenen, que és molt alta, i deixin de ser tan decisius com sembla ara", ha valorat. En aquesta línia, Rabell ha augurat que cada cop més, la política espanyola s'assemblarà més a la catalana. "Amb més inestabilitat i la tendència cap a la guerra pressionarà tots els projectes", ha afegit.  Pel que fa a l'acte de desobediència al Parlament, el líder de Catalunya Sí que es Pot ha insistit en que es tractava d'una "fanfarronada". "Després de declarar la desconnexió d'Espanya es posen de genolls per demanar el diners del FLA per pagar les factures", ha ressaltat. Segons Rabell, des del primer moment es va veure com als consellers en funcions se'ls posaven els "pèls de punta" en veure la resolució i, d'altra banda, la CUP tampoc tenia molta confiança en què la resolució suposés alguna mena de pas endavant. "Si més no els interessava tenir el trofeu de la signatura de CDC, una firma que trencava amb la tradició i la imatge del partit", ha comentat.  "Va ser un autèntic engany polític, un autoengany i per això ens hi vam oposar i vam proposar un full de ruta alternatiu", ha explicat Rabell. Qüestionat per la manca d'implicació de l'alcaldessa Ada Colau en les eleccions catalanes, el diputat ha admès que hagués "estat útil" que la batlle fes algun gest més però el seu equip va decidir preservar-se davant "la fragilitat" de l'equip de govern municipal.  Per últim, Rabell ha destacat que davant un possible referèndum sobre la independència de Catalunya, apostaria per una proposta "d'encaix nacional federalista". Al mateix temps, ha insistit en la necessitat de tirar endavant un ple sobre la pobresa energètica per trencar amb la situació "d'hivernació" en la que es troba el Parlament de Catalunya. "Encara que tinguem un govern en funcions i amb les limitacions que coneixem, allò que pugui fer s'ha de fer per atendre la situació dramàtica que viuen moltes famílies", ha conclòs.

Summary: Rabell veu "raonable" que per treure's pressió la CUP decideixi sobre la investidura de Mas després del 20-D


La solta d'aigua per la xarxa de regadiu i els arrossars de l'hemidelta esquerre de l'Ebre –que dimarts va començar a l'hemidelta dret- marca l'inici d'una  nova campanya de l'arròs que transcorrerà amb els ulls del sector posats en l'evolució i l'efectivitat de la sembra en sec. És, admeten, la gran esperança per poder lluitar de forma efectiva contra la plaga del caragol maçana i, al mateix temps, mantenir la productivitat dels camps sense experimentar grans pèrdues. Dels resultats d'aquesta campanya, on es preveu que la tècnica s'estengui a unes 2.000 hectàrees i en tipus de terreny on no encara no s'ha testat, en pot dependre la seva viabilitat i expansió futures. De moment, la majoria continuarà emplenant els arrossars durant els pròxims quinze dies per iniciar la sembra a partir del mes de maig.

Summary: Arrenca la campanya de l'arròs al delta de l'Ebre amb els ulls posats en l'efectivitat de la sembra en sec


Els responsables de festival Musiques Disperses de Lleida (MUD) han anunciat el primer artista confirmat per a l'edició 2019. Es tracta de la llegendària banda de Zàmbia WITCH (We Intend To Cause Havoc) que portarà el seu afro-rock psicodèlic a Lleida el 9 de març de 2019. Segons ha donat a conèixer el festival en un comunicat, WITCH són ''abanderats de la riquíssima escena anomenada Zamrok'', descoberta a Occident fa tot just una dècada. La formació va editar diversos àlbums entre el 1974 i el 1984 on despleguen un particular so entre el garatge més brut i el rock psicodèlic, tot amb l'inevitable aire afro. WITCH han estat reformats recentment amb una formació de luxe que inclou els dos membres originals que viuen, inclòs el cap de la banda Emmanuel 'Jagari' Chanda, i acompanyats de brillants músics europeus com Jacco Gardner. La banda ha estat protagonista d'un documental que s'acaba d'emetre al Womex de Canàries. El MUD tindrà lloc del 7 al 10 de març a Lleida

Summary: La banda d'afro-rock psicodèlic de Zàmbia WITCH actuarà a Lleida en la 13a edició de MUD


El nét del president mexicà que va donar refugi a desenes de milers d'exiliats republicans espanyols, Cuauhtémoc Cárdenas Batel, ha opinat que "no és beneficiós per a cap poble tenir polítics a la presó": "El primer pas per arribar a una bona solució és alliberar aquells que estan presos per les seves opinions polítiques, a Catalunya o en qualsevol part del món, començant per Mèxic", ha respost a una pregunta sobre l'empresonament dels líders independentistes processats per l'1-O. En un homenatge al seu avi, Lázaro Cárdenas, que ha organitzat la Generalitat aprofitant la visita oficial del conseller d'Acció Exterior, Alfred Bosch, Cárdenas Batel, ha fet una crida al diàleg perquè "la violència no és mai una bona opció" i ha emfasitzat que la unió entre republicans espanyols i mexicans encara perdura en l'anhel de "fer un món millor, en pau i on els pobles tinguin la capacitat de decidir el seu destí". Així doncs, ha assegurat que hi ha "causes superiors" a qualsevol governant com la defensa de la democràcia o el dret a l'autodeterminació dels pobles, que recull la carta magna mexicana. Amb tot, ha considerat que l'Executiu de López Obrador no s'ha de posicionar en favor un projecte polític en concret sinó que ha de "ser respectuós amb les autoritats escollides democràticament sigui quina sigui la seva orientació política". Bosch, que ha sigut l'encarregat juntament amb el nét del president de dipositar una ofrena de clavells formant una senyera al davant del monument, ha apuntat que la Generalitat és conscient que el projecte polític català l'han de defensar ells. I és que, a més, les bases de la política exterior mexicana veuen de la doctrina Estrada, que marca que l'Estat federal no intervé en els conflictes externs. "No demanarem a Mèxic que resolgui el futur polític de Catalunya, no ho podem demanar, però sí que estem trobant una posició clara en favor dels valors universals: el compromís amb la pau, el diàleg associat aquesta pau, el respecte als drets humans amb independència del color polític d'aquells que veuen els seus drets fonamentals vulnerats,", ha explicat. En aquest sentit, preguntat per l'acollida de refugiats mexicans que busquen refugi a Catalunya, com l'activista Karen Izolda Taxilaga, el titular d'Exteriors ha afirmat que al Govern no li tremolarà el pols quan calgui apuntar aspectes que el país nord-americà pot millorar: "Serem molt francs i molt directes de la mateixa manera que volem que es pronunciï el cas de Catalunya denunciarem qualsevol situació injusta", ha afegit. 80 anys de l'exili republicà a Mèxic Coincidint amb el 80è aniversari de l'arribada dels refugiats republicans, el nét del president ha recordat que "és un motiu d'orgull" pels mexicans que es recordi aquest capítol de la seva història i ha reivindicat la contribució d'aquells nouvinguts a la vida del país. "L'exili republicà està present a a la vida quotidiana", ha assegurat. "Van arribar catalans il·lustres que recordem sempre, Josep Carner, Avel·lí Artís, Joaquim Xirau però sobretot gent que va venir a treballar i a entregar les seves forces i el seu amor a una pàtria que els va obrir les portes i que van convertir en la seva", ha rememorat, tot apuntat la tasca d'exiliats que van fundar escoles de prestigi com el Col·legi Madrid o l'Institut Luís Vives, que dirigeix una descendent del president Lluís Companys. Descendent d'una família que va patir els bombardejos de Barcelona durant la guerra, Cuate ha recordat que el lligam entre la seva família, amb els "nens de Morelia", uns 400 menors orfes, fills de combatents republicans, que van ser acollits a Mèxic. En la mateixa línia, Bosch ha fet un reconeixement a "totes aquelles persones" que des de l'exili republicà van intentar aportar el millor d'ells mateixos per fer de Mèxic un país més pròsper i ha agraït "eternament" la generositat del país nord-americà on encara hi viuen 17.000 catalans. A més d'acollir els expulsats per la guerra civil espanyola, Lázaro Cárdenas es va negar a reconèixer el règim del dictador Francisco Franco, ha recordat el conseller. Durant el mandat de qui es considera un dels polítics més importants de la història mexicana recent, Cárdenas va obrir les portes a altres perseguits polítics com Trotski, i va dur a terme polítiques socialistes com el repartiment de terres agrícoles o la nacionalització de la indústria petroliera.

Summary: El net de Lázaro Cárdenas veu en l'alliberament dels presos el "primer pas" per solucionar el conflicte català


L'Ajuntament de Mataró ha empadronat, des de febrer de 2017, 44 persones sense domicili fix i 329 persones que no van poder acreditar la propietat de l'habitatge on vivien ni que hi estiguessin de lloguer. Són les dades del padró que ha fet públiques el secretari municipal després que CiU, ERC, Volem, CUP i ICV-EUiA presentessin una proposta per flexibilitzar la normativa i eliminar algunes restriccions, com el fet que l'empadronament no caduqués mai –les persones estrangeres sense permís de residència l'han de renovar cada dos anys– o que amb menys d'un mes es pogués acreditar la residència d'una persona en un habitatge –la normativa fixa un termini de fins a tres mesos. A les 44 persones sense domicili fix empadronades se'ls ha adjudicat com a adreça la de la seu del servei de Benestar Social de Mataró "a instància dels professionals del servei". A més, actualment hi ha 178 sol·licituds d'empadronament més, encara pendents de la valoració dels serveis socials. Les dades del padró també revelen que, en el cas dels ocupes, en aquest mateix període s'ha rebutjat l'empadronament de 207 persones, 24 més van iniciar els tràmits però hi van acabar renunciant voluntàriament i hi ha 98 persones amb el seu cas en plena tramitació i encara pendent de resoldre.  En relació a aquestes dues tipologies d'empadronament, la proposta d'alguns dels grups de l'oposició passava per demanar que no fos obligatori el títol de propietat o el contracte de lloguer per poder-se empadronar, una situació que ja es dona actualment, com ha passat en els més de 300 casos existents. Quan una persona no disposa d'aquesta documentació, explica un nforme del secretari municipal, i tampoc de cap factura de subministraments al seu nom, els tècnics municipals poden comprovar presencialment si la persona viu realment a l'habitatge per validar la seva inscripció al padró. També es demanava que no s'utilitzés el padró per combatre situacions com les sobreocupacions o que no sigui la Policia Local qui faci les gestions relatives a l'empadronament. També aquests dos casos, el 'modus operandi' habitual de l'Ajuntament preveu que sigui així. On sí hi veu inconvenient l'informe del secretari és en el punt on es demana que el reconeixement de residencia en faci en un termini curt i mai superior a un mes, ja que la normativa fixa que en qualsevol cas aquest termini màxim haurà de ser de tres mesos. Tampoc s'accepta que la caducitat de l'empadronament sigui la mateixa per a tothom, ja que els estrangers sense permís de residència de llarga durada han de renovar el padró cada dos anys.

Summary: Mataró empadrona 44 persones sense domicili fix i més de 300 ocupes des de principis de 2017


La formació vol que Gámez expliqui els motius del cessament i de la pèrdua de confiança al•legada per Marlaska  ACN Madrid .-El grup parlamentari de Cs ha demanat la compareixença de la directora general de la Guàrdia Civil, María Gámez, al Congrés perquè expliqui els motius de la destitució del cap de la Comandància del cos a Madrid, el coronel Diego Pérez de los Cobos, i les raons de pèrdua de confiança al•legades pel ministre de l’Interior, Fernando Grande-Marlaska.

Summary: Cs demana la compareixença de la directora general de la Guàrdia Civil al Congrés per la destitució de De Los Cobos


El president de la Cambra de Comerç, Joan Canadell, ha assegurat aquest dilluns que cal una resposta "contundent" a la sentència del Tribunal Suprem, i ha confirmat que consultarà als empresaris sobre com han de respondre a la decisió de la justícia espanyola. Tot i que no ha volgut revelar detalls de com seria la consulta, ha dit que "no fer res no és la solució". "Nosaltres creiem que la sentència necessita una resposta social", ha dit Canadell. "Entenem que afectarà l'economia però cal que la situació política de Catalunya es resolgui, i en aquests tipus de situació, sense resposta contundent segurament no es resoldrà", ha dit. Canadell ha explicat que la Cambra de Comerç i el Consell de Cambres tenen opinions diferents respecte una possible aturada general en resposta a la sentència. Mentre la Cambra de Comerç va aprovar un manifest en què donava suport a les accions que la ciutadania emprengués, el Consell de Cambres va matissar que no recolzaria aquesta opció.  En els propers dies la Cambra de Comerç durà a terme una consulta per preguntar a l’empresariat català quina ha de ser la seva resposta a la sentència. Mentrestant, segueix oberta la votació a la consulta que la Cambra va posar en marxa fa quinze dies en la qual preguntava als empresaris la seva opinió sobre un estat independent dins de la Unió Europea. Canadell ha remarcat que el 76% del vots “consideren positiu que Catalunya esdevingui un estat independent” i que “un 15% consideren que no tindria conseqüències significatives”.  Canadell ha volgut posar èmfasi en què els dos òrgans, tant la Cambra de Comerç com el Consell de Cambres, “denuncien la judicialització de la política a la qual s’ha arribat”. “Demanem la llibertat dels presos polítics i el retorn dels exiliats”, ha dit. “Fins que això no sigui així considerem que no estem en un país democràtic normal”, ha afegit.

Summary: Canadell creu que sense una resposta "contundent" a la sentència "segurament no es resoldrà" el conflicte polític


Endesa ha començat a desballestar les tres línies elèctriques que creuen el darrer tram del riu Besòs, al seu pas pel terme de Sant Adrià del Besòs. Es tracta d'una demanda històrica de l'Ajuntament i els veïns d'aquesta localitat, que ha suposat una inversió de 248.000 euros per part de la companyia. En total es desmuntaran sis torres metàl·liques i 450 metres de cablejat. D'aquesta forma, s'eliminarà l'impacte visual que generaven aquestes estructures. Per continuar garantint el servei, l'elèctrica ha estès una xarxa soterrada i una altra que discorre pel lateral del pont ferroviari, fins la ribera est. Tot plegat permetrà millorar la qualitat del subministrament. La previsió és que els treballs s'acabin aquest divendres.

Summary: Desballesten les tres línies de mitjana tensió que creuaven el darrer tram del riu Besòs


L'alcalde de Salou vol que la candidata de Cs a l'alcaldia de Madrid es retracti d'haver afirmat que aquest municipi de la Costa Daurada no és bon model de destinació turística. Pere Granados creu que aquest tipus de desqualificacions, institucionalment, no es poden consentir i demana a Begoña Villacís que rectifiqui i es disculpi. Segons l'alcalde de Salou, el comentari ha "caigut malament" tant al sector turístic com a la població. A partir d'aquí, la convida que visiti el municipi i el conegui de primera mà. Granados li ha enviat una carta per traslladar-li la seva resposta. Al proper plenari, previst pel 3 d'abril, es presentarà una moció per tal d’aconseguir que la candidata es retracti i rectifiqui.  En aquesta carta l'alcalde de Salou fa palès el malestar institucional per les declaracions efectuades en un acte aquest dijous al Colegi d'Advocats de Madrid, on la candidata de Cs es referia a la destinació turística de Salou "amb desqualificacions innecessàries i immerescudes".  Granados opina que Villacís "segurament té un desconeixement cap a la realitat d'aquest municipi, que res té a veure amb la seva percepció i la consegüent apreciació desencertada que va manifestar en aquest fòrum, referint-se amb claredat al turisme de Salou com de borratxera i com a exemple a eludir". En nom de la institució, l’alcalde "lamenta la desqualificació que va utilitzar al discurs" i, per això, "per responsabilitat i en defensa del bon nom de Salou, i en nom de la institució municipal que represento, he d'exigir-li una immediata rectificació juntament amb les necessàries disculpes per respecte a Salou". Pel batlle, tant dins de la corporació municipal com entre la població i el sector turístic s’ha generat "malestar" i "certa indignació i inquietud" entre la població. "Comprendrà que es tracta d'una greu acusació que no només perjudica la bona imatge i el nom del nostre municipi, sinó que a més agreuja i menysprea als nostres professionals i als nostres visitants, que tant esforç han fet per convertir Salou en una destinació modèlica, afable i acollidora, referent nacional i internacional del turisme d'oci familiar i esportiu, reconegut amb diverses certificacions d'especialització, excel·lència i qualitat", li retreu l'alcalde, a la carta. Invitació personal Granados també ha volgut convidar la política a fi que "pugui veure i viure les mateixes sensacions que els dos milions de visitants que cada any acudeixen a la nostra destinació, i d'aquesta manera estic segur que podrà també compartir els seus nivells de satisfacció pel que fa a la diversitat d'activitats i la qualitat dels serveis". L'alcalde conclou l'escrit confiat que "comprengui la meva obligació de vetllar pel prestigi reconegut de la meva ciutat i d'exigir respecte cap al seu població i el seu esforç en mantenir una destinació turística i una ciutat exemplar".

Summary: L'alcalde de Salou vol una rectificació de Cs de Madrid per dir que el municipi no és bon model de destinació turística


L’editorial Comanegra i l’Institut del Teatre impulsen conjuntament una col·lecció de textos teatrals en català. 'Dramaticles', que així s'anomena la col·lecció, vol contribuir a la reactivació de l’edició del teatre en català i fomentar la lectura d’obres teatrals, posant èmfasi en la qualitat literària i l’originalitat de les propostes. La col·lecció s’organitza en una línia de dramatúrgia contemporània catalana i una altra línia de repertori teatral, pensada perquè hi tinguin cabuda traduccions d’obres estrangeres. La col·lecció s’estrena amb 'Animals de companyia' d’Estel Solé, 'La pols' de Llàtzer Garcia, i 'Sis personatges en cerca d’autor' de Luigi Pirandello, en una traducció inèdita de Jordi Sarsanedas. Properament, publicarà les obres guardonades amb el Premi Frederic Roda. La iniciativa va sorgir fa un any de la reflexió que, mentre que la narrativa catalana gaudia d’una oferta editorial variada, la majoria de col·leccions teatrals havien quedat congelades. La crisi del sector editorial i l’oblit cap a aquest gènere havia provocat que el mercat disposés d'escasses novetats teatrals en llengua catalana.  Davant d'aquesta situació, l'editorial Comanegra va iniciar fa un any el camí per editar textos teatrals i va topar amb la "dificultat comercial" per fer viable una col·lecció específica per aquests textos perquè, malgrat la bona salut del teatre a Catalunya, no es venen llibres d'aquest gènere. Per això, es van posar en contacte amb l'Institut del Teatre per unir esforços i fer possible la col·lecció, que s'ha presentat aquest dilluns a Barcelona.  'Dramaticles' surt al mercat amb tres apostes. D'una banda, publica la comèdia 'Animals de companyia' d’Estel Solé, 'La pols' de Llàtzer Garcia i 'Sis personatges en cerca d’autor' de Luigi Pirandello, en una traducció inèdita fins ara de Jordi Sarsanedas, descoberta per Francesco Ardolino. Tots ells consten d'un pròleg i un epíleg per contextualitzar el text i l'autor. Les tres primeres obres reflecteixen el que vol esdevenir la col·lecció, que preveu publicar entre 4 i 6 obres anuals, segons ha explicat el director de Comanegra, Joan Sala. .  Estel Solé, Llàtzer Garcia i Francesco Ardolino han constatat la "falta de l'estudi de cultura teatral" a Catalunya, que no s'estudia a les escoles. "Cal vincular els textos amb un discurs literari general", ha especificat Ardolino, que ha constatat que la situació catalana dista molt de la italiana, on la dramatúrgia es troba en els currículums escolars. De la seva banda, Solé ha celebrat al col·lecció "en català i de teatre" per guanyar espectadors i "fer perenne" una representació efímera com és el teatre.    Finalment, des de l'Institut del Teatre ha reivindicat la lectura de textos teatrals, que obliga a "multiplicar" la implicació del lector, combatent la lectura "mandrosa". "El teatre fa lectors creatius i s'hauria d'impulsar en primer lloc als instituts i escoles", han sentenciat.

Summary: L'editorial Comanegra i l'Institut del Teatre impulsen una col·lecció de textos teatrals en català


La presidenta del grup parlamentari de la CUP, Mireia Boya, ha reaccionat a la a la presó incondicional per als consellers destituïts pel govern espanyol. Amb un missatge a Twitter, la dirigent independentista ha escrit: "El Govern legítim a presó. És un Estat feixista. Si ho normalitzem ens anul·lem com a poble. Reaccionem pels drets humans i la República". A més, el compte oficial de la formació anticapitalista també ha publicat un seguit de tuits, amb una imatge on es poden veure els diversos consellers que es troben a Madrid. "La repressió no pot aturar a un poble. Tothom al carrer! Llibertat consellers!" i "Ens volen enterrar. Però som llavors". Així ha reaccionat la formació després que la jutge hagi dictat presó incondicional per al vicepresident Oriol Junqueras, i els consellers Carles Mundó, Jordi Turull, Josep Rull, Dolors Bassa, Meritxell Borràs, Joaquim Forn i Raül Romeva, tots destituïts pel govern espanyol. La jutge de l'Audiència Nacional Carmen Lamela ha dictat així la presó incondicional per als consellers destituïts, i presó eludible amb fiança de 50.000 euros per a Santi Vila. Lamela actua d’aquesta manera seguint el criteri de la Fiscalia, que ha reclamat aquestes mateixes mesures després de les compareixences on tots –tret de Vila- han contestat només les preguntes de les seves defenses.

Summary: Boya (CUP): "El Govern legítim a presó. És un Estat feixista. Si ho normalitzem ens anul·lem com a poble"


El PPC ha presentat una resolució perquè el Parlament insti el president de la Generalitat, Quim Torra, a convocar eleccions amb "brevetat" i a respectar "l'autonomia parlamentària". La bateria de mesures que els populars han presentat al debat de política general, que se celebra aquesta setmana, també inclouen la petició de tancament de les delegacions del Govern a l'estranger, amb excepció de la de Brussel·les, i del Consell de Diplomàcia Pública de Catalunya (Diplocat). Pel que fa a la pandèmia de covid-19, les propostes de resolució del PPC passen per demanar el finançament necessari per a les residències de gent gran i discapacitats, mesures perquè puguin continuar la seva activitat amb seguretat i incrementar les places públiques de residència. També reclamen modificacions pressupostàries per prioritzar la política sanitària i reforçar l'assignació de l'atenció primària per tal d'augmentar el nombre de professionals de l'àmbit i que es garanteixi la presencialitat a totes les etapes educatives aquest curs escolar tot reduint ràtios d'alumnes per aula i incrementant la plantilla de docents. Així mateix, volen que se subministrin mascaretes FFP2 i pantalles facials als centres públics i concertats i que es destinin recursos a lluitar contra la bretxa digital entre alumnes facilitant-los material informàtic. També reclamen mascaretes FFP2 i FFP3 per als Mossos d'Esquadra. En l'àmbit fiscal, proposen una reforma fiscal que rebaixi l'IRPF, renovi la bonificació del 99% a l'impost de successions i no cobri el de transmissions patrimonials i actes jurídics documentals. A més, s'insta el Govern a presentar les modificacions necessàries dels pressupostos del 2020 per fer front a les conseqüències del coronavirus i a participar "activament" en els fòrums estatals que debaten sobre la distribució de recursos.

Summary: El PPC vol que el Parlament insti Torra a convocar eleccions amb "brevetat" i a respectar "l'autonomia" de la cambra


El BOE publica aquest dissabte l'ordre del Ministeri d'Hisenda de control dels comptes de la Generalitat anunciades aquest divendres per Cristóbal Montoro, amb l'objectiu d'evitar destinar fons al referèndum de l'1-O. A partir d'ara s'obre el període de 48 hores perquè el president Carles Puigdemont "adopti i comuniqui" al ministeri un "acord de no disponibilitat" sobre el seu pressupost, que suposa una retallada de despeses. L'ordre estableix controls de pagaments, operacions financeres i contractacions, amb l'excepció dels fons destinats a mantenir el serveis bàsics. L'ordre ministerial, signada per la Comissió Delegada d'Afers Econòmics, estableix que en cas que el president de la Generalitat no adopti aquesta mesura en el termini de 48 hores serà el mateix ministre d'Hisenda que li ho comunicarà, i a l'interventor general.  Aquest haurà d'enviar, almenys mensualment una relació de creditors de la Generalitat. També s'haurà d'acompanyar d'un certificat que avali que "no es finança cap activitat no emparada per la llei". L'ordre del Ministeri d'hisenda també afecta les entitats de crèdit, ja que les ordres de pagament que els arribin hauran d'anar acompanyades d'un certificat de l'interventor. També estableix que totes les operacions d'endeutament de la Generalitat precisaran "autorització del Consell de Ministres". D'altra banda, els organismes de contractació i els interventors hauran de remetre una "declaració responsable" en què consti que els bens i serveis no tenen relació amb "cap activitat il·legal". També afecta les persones físiques o jurídiques que entregui bens o serveis a la Generalitat per tal que adjuntin a les factures una "declaració responsable" en la mateixa línia. El Ministeri d'Hisenda mantindrà aquest control dels comptes "fins que desaparegui la situació de risc per a l'interès general" de Catalunya o "fins que calgui per garantir el serveis públics", un extrem que decidirà el mateix govern espanyol, segons el BOE.

Summary: El BOE publica l'ordre del Ministeri d'Hisenda per intervenir les finances de la Generalitat


El president de la Generalitat, Carles Puigdemont, ha respost al portaveu de govern espanyol, Íñigo Méndez de Vigo, que el Congrés té la carta demanant comparèixer des del divendres passat i que els la van fer arribar en format electrònic. "El senyor Méndez de Vigo deu viure l'era de les cartes i del telègraf perquè hi ha una cosa que es diu correu electrònic i fa una setmana que el tenen", ha insistit. En aquest sentit, Puigdemont ha acusat l'Estat de tenir "un problema de democràcia" i de "confusió de poders" perquè "no és gaire normal que una carta que envio al poder legislatiu la contesti l'executiu". El president ha contestat així al portaveu que ha assegurat aquest divendres que la carta no els havia arribat i que el fet que Puigdemont no hagi trucat per certificar la recepció "demostra manca d'interès". El president de la Generalitat, Carles Puigdemont, ha respost al portaveu de govern espanyol, Íñigo Méndez de Vigo, que el Congrés té la carta demanant comparèixer del divendres passat per explicar el referèndum i que els la van fer arribar en format electrònic. "El senyor Méndez de Vigo deu viure a l'era de les cartes i del telègraf perquè hi ha una cosa que es diu correu electrònic i fa una setmana que el tenen", ha insistit. En aquest sentit, Puigdemont ha acusat  l'Estat de tenir "un problema de democràcia" i de "confusió de poders" perquè "no és gaire normal que una carta que envio al poder legislatiu la contesti l'executiu". El president ha contestat així al portaveu que ha assegurat aquest divendres que la carta no els havia arribat i que el fet que Puigdemont no hagi trucat per certificar la recepció "demostra manca d'interès".

Summary: Puigdemont respon a Méndez de Vigo que el Congrés té la carta en format electrònic des de divendres passat


La Diputació de Girona ha presentat cinc projectes per impulsar el territori a la convocatòria dels Fons FEDER de la Generalitat, que en total sumen una inversió global de 23,5 milions d'euros (MEUR). Els projectes se centren en el turisme, l'ús racional de l'aigua, la innovació, la salut i la cultura, i s'han impulsat conjuntament des d'una quarantena d'institucions i entitats, en un procés tutelat per la Universitat de Girona (UdG). Durant la presentació de les iniciatives, s'ha destacat que les comarques gironines, precisament, són l'única demarcació on s'ha anat a la una per presentar els projectes a la convocatòria d'aquest 2016. Entre les accions concretes que preveuen, hi ha impulsar noves tècniques d'impressió en 3D per a petites i mitjanes empreses, bastir una xarxa de camins intel·ligents, crear un pol de salut a l'Alt Empordà centrat en les persones o impulsar un nou model de gestió de l'aigua a l'àmbit del Baix Ter.   "Són projectes transversals, que abasten un ventall molt ampli d'iniciatives; són l'exemple d'una radiografia de la pluralitat de les comarques gironines". El president de la Diputació, Pere Vila, ha definit d'aquesta manera els cinc projectes d'especialització i competitivitat territorial (PETC) que s'han presentat a la convocatòria dels Fons FEDER de la Generalitat per a aquest 2016. Al seu darrere hi ha fins a una quarantena d'institucions (ajuntaments, consells comarcals) i entitats que han anat a la una per impulsar-los. "Són el reflex d'una nova manera de treballar, en què ja no es demanen subvencions per separat sinó de manera coordinada; i les comarques gironines és l'única demarcació on s'ha aconseguit aquesta entesa territorial", ha subratllat la diputada de Programes Europeus, Maria Àngels Planas. Els projectes que s'han presentat en aquesta convocatòria se centren al voltant de cinc eixos: innovació, turisme, ús racional de l'aigua, salut i indústries creatives i culturals. En total, sumen un volum d'inversió de 23,5 milions d'euros (MEUR), dels quals la meitat –en cas que s'acceptin- s'aportarien a través dels Fons Feder. El 25% aniria a càrrec de la Diputació i l'altre 25% restant, de les institucions i entitats que els impulsen. Tot un ventall d'iniciatives Cadascun dels cinc projectes inclou tot un ventall d'iniciatives a impulsar perquè el territori excel·leixi en els diferents àmbits que abasten. Així, per exemple, en el cas de la innovació, es vol crear una plataforma que faciliti l'accés de les petites i mitjanes empreses a les tecnologies més avançades (com ara la impressió 3D). O en el cas del turisme i la natura, engegar una xarxa de camins intel·ligents i accessibles arreu de la demarcació. Entre els projectes, també destaca la voluntat d'implementar un nou model de gestió de l'aigua a tot l'àmbit del Baix Ter (per fer-ne un ús racional) o l'interès per crear un nou pol de salut, que pivoti al voltant de l'Hospital de Figueres, i que estigui centrat en les persones (i el seu apoderament, mitjançant les noves tecnologies, per a la gestió de la salut). Per últim, pel què fa al camp de les indústries culturals i creatives, entre d'altres el projecte preveu impulsar Girona com a clúster de les arts. La resolució, entre febrer i març Els cinc projectes PECT que ara la Diputació ha presentat als Fons Feder els ha tutelat la UdG. Durant la presentació, la diputada de Programes Europeus ha subratllat que, amb ells, s'ha volgut anar "al màxim de les possibilitats" per a cadascun dels eixos. "Som conscients que és difícil que ara s'aprovin tots; però hi ha més convocatòries, i ens hi seguirem presentant", ha precisat Maria Àngels Planas. Es preveu que a finals d'any ja hi hagi les primeres conclusions sobre els diferents projectes (és a dir, que la Generalitat doni a entreveure quins s'accepten en aquesta convocatòria). La resolució final arribarà entre el febrer i el març del 2017.

Summary: La Diputació de Girona presenta als FEDER cinc projectes per impulsar el territori que sumen una inversió de 23,5 MEUR


L'alcaldessa de Badalona entén que s'estigui a "l'expectativa" de la convocatòria per concretar com es "facilita el vot i la protecció dels funcionaris"  ACN Barcelona.-L'alcaldessa de Badalona, Dolors Sabater, ha demanar aquest dilluns tenir "molt clar" que els comuns "no són l'enemic del dret a decidir". Així ho ha defensat en la roda de premsa de presentació de la campanya d'Òmnium Cultural 'Crida per la democràcia'. "El compromís amb la democràcia hi és, clar i ferm; és normal que s'estigui esperant tenir més informació per concretar detalls; [..] molt a l'expectativa de com es convoca per conjugar la concreció de facilitar el vot i la protecció als funcionaris", ha assegurat Sabater després que aquest cap de setmana Catalunya en Comú hagi apostat per l'1-O com una mobilització i no com un referèndum vinculant. Sabater, que ha parlat del "deure" dels ajuntaments per garantir el vot, ha assegurat que la "resposta" del món municipalista, davant la negativa al referèndum pactat, és "a favor de la democràcia".

Summary: Sabater: "Hem de tenir molt clar que l'enemic del dret a decidir no són els comuns"


El moviment veïnal a Esplugues de Llobregat (Baix Llobregat) contra el pla Porta Barcelona, o també conegut com a pla Caufec, ha contraatacat amb rapidesa després que el passat divendres l'Ajuntament d'Esplugues donés llum verd a l'inici de les obres d'un centre comercial de més de 25.000 metres quadrats a l'àrea de Ca n'Oliveres i la construcció de 33 habitatges a tocar del Parc Natural de Collserola. Ens pocs dies, els membres de la plataforma 'No al Pla Caufec-Porta BCN', han recollit més de 600 signatures per obligar que en el ple municipal del pròxim 19 d'octubre es debati una proposta que contempla, entre d'altres qüestions, la celebració d'una consulta ciutadana amb una pregunta binària per conèixer l'opinió actual dels veïns. Eulàlia Herranz, membre de la plataforma, recorda que el pla Caufec "no respon al model de ciutat que volen els veïns" i que "lluitaran fins el final" per aturar-lo definitivament. "Ja que no ho ha aturat la justícia ho intentarem aturar amb la pressió veïnal", afegeix. Tot i que les màquines ja han començat a treballar sobre el terreny, l'Eulàlia Herranz confia que encara es pugui aturar el projecte o, com a mínim, "minimitzar-ne l'impacte". Afegeix que als veïns i veïnes que fa més de 20 anys que s'oposen al pla Caufet s'hi han sumat "els joves que han hagut de marxar del poble perquè no trobaven habitatges" i que ara veuen com està a punt de desaparèixer l'últim espai verd del municipi per construir-hi "un centre comercial que no fa falta" i "uns pisos de luxe" que no pal·liaran els problemes d'accés a l'habitatge. Després de recollir més de 600 signatures, de moment, la plataforma 'No al Pla Caufec-Porta BCN', ha aconseguit entrar una proposta que es debatrà al pròxim ple municipal del 19 d'octubre sol·licitant l'aturada cautelar del projecte urbanístic i la celebració d'una consulta ciutadana amb una pregunta binària per tal de conèixer l'opinió actual dels veïns i veïnes d'Esplugues. Exigeixen que l'Ajuntament d'Esplugues actualitzi els estudis d'impacte ambiental, viari i social, incloent-hi un sobre l'impacte del centre comercial que es construirà sobre el teixit comercial del municipi. També reclamen que es formi una comissió entre les parts interessades (promotors, partits polítics, assemblees de veïns i veïnes i botiguers, entre d'altres) per tal d'adaptar el projecte urbanístic a la realitat actual d'Esplugues de Llobregat.  Herranz recorda que el projecte actual s'ha tirat endavant amb els estudis de viabilitat, ambientals i viaris de fa més de 20 anys que "ja no responen a la realitat". En aquest sentit, per exemple, assenyala que des del 2008 s'ha passat de 1.500 comerços al municipi a prop de 600, i que si es construeix un centre comercial de més de 25.000 metres quadrats el teixit comercial d'Esplugues "desapareixerà totalment".  Des del punt de vista mediambiental, assenyala que els 33 habitatges que construirà la promotora 'Millenium' al carrer de l'Esmaragda, suposen un impacte notable en un espai de transició al límit del Parc de Collserola, amb la consegüent pèrdua de diversitat i de zones d’alimentació per a fauna. Pel que fa al tràfic, els membres de la plataforma posen en dubte que els accessos a la zona puguin absorbir les 35.000 persones que es pensa que hi passaran cada dia.

Summary: Els opositors al pla Caufec reclamen una consulta ciutadana que decideixi el futur del projecte


L'alcalde de Lleida i president de Mercolleida, Àngel Ros, ha presidit aquest dimecres al matí el Consell d'Administració de Mercolleida, on s'ha constatat el correcte funcionament dels mecanismes de fixació de preus de la Llotja en els diversos mercats agrícoles i ramaders i s'ha donat el vist-i-plau als comptes de l'any 2015, amb un resultat positiu de 46.460 euros al tancament de l'exercici, davant els 15.158 euros de benefici de l'any 2014. Ros ha explicat que una de les novetats d'enguany és que s'està estudiant fer evolucionar el butlletí informatiu cap a un coneixement internacional del mercat. "Creiem que la globalització també s'ha de recollir en l'anàlisi dels principals mercats ramaders i, per això, el butlletí també farà comentaris sobre altres mercats com el bretó, l'alemany o l'holandès, entre altres", ha dit. La Llotja de referència agropecuària continua també treballant per consolidar una taula de fixació dels preus de la fruita. En el transcurs del consell d'administració han pres possessió Teresa Masjoan, Ferran de Noguera i Ricard Gòdia com a nous consellers. Àngel Ros ha explicat que el resultat de l'exercici es basa principalment en les dues grans línies d'actuació de Mercolleida. Per una banda, el Centre de Negocis-Llotja de Contractació i, en segon lloc, l'arrendament de les dependències de Mercolleida, que consoliden la plena ocupació. Pel que fa a la xifra de negoci, ha estat de 724.286 euros durant l'any 2015. "Consolidem una tendència positiva en els resultats dels darrers exercicis i, aquest fet, ens permet mantenir un espai destinat a la fixació de preus que s'autofinancia, tot i que el principal objectiu de la Llotja Agropecuària és, però, fer funcionar els diferents mercats", ha explicat Àngel Ros. Pel que fa al sector de la fruita, el paer en cap ha explicat que ja s'ha realitzat una primera experiència de fixació de preu, que es preveu es vagi consolidant. En aquest sentit, el conseller delegat de Mercolleida, Francesc Ollé, ha detallat que durant l'any 2015 s'ha posat en marxa la taula presencial de fixació de preus de la fruita. "Volem un compromís de tot el sector de la fruita perquè la fixació de preus sigui indicativa i no només orientativa", ha dit.

Summary: Mercolleida tanca el 2015 amb uns beneficis de 46.460 euros i estudia expandir el butlletí informatiu internacionalment


El ple del Parlament ha tramitat aquest dimecres la proposició de llei de C's de protecció dels denunciants i altres mesures de lluita contra la corrupció, després que cap grup hagi presentat esmena a la totalitat. La iniciativa proposa que les persones físiques o jurídiques que denunciïn casos de corrupció tinguin dret a la indemnitat jurídica plena, llevat que tinguin implicació en els fets que es denuncien. La proposta també recull que si la denúncia es fa davant l'Oficina Antifrau de Catalunya, també tinguin dret que les seves dades persones es mantinguin en secret. La resta de grups han coincidit en la necessitat de legislar aquest aspecte però han considerat que la proposta de Cs està buida de contingut, amb aspectes imprecisos i han assegurat que treballaran per introduir-hi millores.  El diputat de Cs Fernando de Páramo ha denunciat que a Catalunya s'han protegit els corruptes i no els que s'atreveixen a denunciar i, en aquest sentit, ha defensat que "ha arribat el moment de protegir-los i castigar els que roben". En el seu discurs per presentar la proposició de llei, De Páramo ha demanat a la resta de partits que "no disparin al missatger" i ha estès la mà a totes les formacions per treballar conjuntament contra la corrupció.  Segons De Páramo, l'objectiu de la iniciativa presentada pel seu grup és que "no se surtin amb la seva els de sempre". En concret, la proposició estableix mesures per tal de protegir aquelles persones que denunciïn casos de mala praxis o irregularitats. A banda de la indemnitat jurídica plena i el secret de les dades personals, Cs atorga dret a assessorament legal gratuït i lliure de conflicte d'interès.  Una segona mesura de la proposició és l'impuls de plans de detecció i persecució de la corrupció. Així, estableix que els poders públics hauran de promoure i adoptar programes de detecció i persecució de males praxis, irregularitats, fraus o qualsevol tipus de fet il•lícit. Aquests programes hauran de contemplar canals i procediments de denuncia que garanteixin la confidencialitat del denunciant. A més, els responsables dels programes hauran de tenir càrrec que garanteixin la no dependència respecte les persones o òrgans implicats.  L'Oficina Antifrau haurà de rendir comptes periòdicament de les denúncies anònimes rebudes, els expedients subsegüents i totes les actuacions que s'hagin adoptat en la Comissió de Matèries Secretes o Reservades. Un cop que les actuacions puguin ser públiques, l'OAC haurà d'elaborar un informe "exhaustiu" dels fets i les actuacions més rellevants en comissió parlamentària.  Els grups aposten per millorar el text en el tràmit parlamentari La resta de partits han coincidit en criticar que la proposició estava buida de contingut, que hi havia confusió de termes i que no havien presentat esmena a la totalitat per tal de poder treballar-hi i millorar-la en la tramitació parlamentària. El més crític ha estat el diputat de la CUP Benet Salellas qui ha qualificat la proposta de "brindis al sol" i ha considerat que "no supera un mínim rigor" des de la perspectiva jurídica.  D'altra banda, diversos grups com el PPC i JxSí han alertat també sobre que la proposició tal i com la planteja Cs suposa una invasió de competències. En aquest sentit, el diputat de JxSí Gerard Gómez del Moral l'ha alertat De Páramo en to irònic d'aquest aspecte "no fos cas que acabi imputant" per "intentar saltar-les" les competències estatals. Des del PPC, Esperanza García ha apel•lat a desenvolupar una norma al conjunt de l'Estat ja que és on resideixen la major part de les competències implicades.  En termes similars s'ha expressat el diputat del PSC Jordi Terrades que ha apuntat a la necessitat d'una normativa estatal que faci de "paraigües". Al seu torn, el president del grup parlamentari de CSQP, Lluís Rabell, ha afirmat que la proposta és "benvinguda" per necessària però ha avançat que intentaran introduir millores en la tramitació.

Summary: El Parlament tramita la proposició de llei de Cs per protegir els denunciants de casos de corrupció


Investigadors del Centre de Recerca en Sanitat Animal (CReSA) de l’Institut de Recerca i Tecnologia Agroalimentàries (IRTA) han detectat el primer gat infectat pel nou coronavirus de l’estat espanyol. El gat pertanyia a un nucli familiar amb diverses persones afectades per la covid-19, fet que hauria estat l'origen del contagi. Joaquim Segalés, investigador de l’IRTA-CReSA i catedràtic de la Universitat Autònoma de Barcelona (UAB) remarca que la via de contagi predominant de la malaltia és d’humà a humà. En aquest sentit, assegura que "la capacitat dels gats de transmetre la malaltia és negligible", de manera que no tenen un paper significatiu en la seva expansió. Amb aquest, són sis els gats amb coronavirus detectats fins ara arreu al món. El gat va ingressar en un hospital veterinari amb dificultats greus per respirar, una temperatura de 38,2ºC, un nivell molt baix de plaquetes i una insuficiència cardíaca. Els investigadors relaten que, donada la situació, li van practicar una eutanàsia humanitària.  Posteriorment, va ser derivat al CReSA, on se li va practicar una necròpsia, ja que el centre disposa de la Unitat de Biocontenció apta per treballar amb coronavirus en condicions de nivell 3 de bioseguretat. Amb la necròpsia es va constatar que el gat presentava l’anomenada cardiomiopatia hipertròfica felina, generalment d’origen genètic, i que les causes de la fallida cardiorrespiratòria aguda van ser un edema i una congestió i hemorràgia pulmonars.  Al mateix temps, els veterinaris van detectar material genètic del SARS-CoV-2 en mostres extretes del nas i del nòdul limfàtic mesentèric, que drena l’intestí. Matisen, però, que la càrrega vírica era baixa i que cap de les lesions que presentava l’animal era compatible amb una infecció pel virus.  Protecció dels animals per evitar el coronavirus En línia amb l’Organització Mundial de Sanitat Animal (OIE), els investigadors recomanen a les persones infectades amb el virus i amb mascotes a casa que prenguin mesures bàsiques d’higiene com rentar-se les mans abans i després d’estar en contacte amb els animals o de manipular-ne el menjar o les seves coses, així com evitar fer-los petons, deixar que ens llepin o compartir-hi el menjar. Si és possible, el més recomanable és evitar-hi el contacte directe. Tot i que els símptomes de la covid-19 en els animals no està definida i el cas del gat infectat no en presentava, els investigadors apunten que podria haver exemplars infectats que manifestin febre, tos, dificultat per respirar, esternuts, vòmits, diarrea o letargia. Els investigadors del CReSA recomanen que, en cas de dubte, el millor és consultar un veterinari.  Els estudis científics publicats fins ara apunten que els gats són una de les espècies animals sensibles a la infecció per SARS-CoV-2, així com també ho són sensibles les fures, visons, hàmsters, primats no humans i, en menor mesura, els gossos. "Ara mateix, però, són pocs els estudis sobre la susceptibilitat de diferents espècies animals al nou coronavirus i sobre la dinàmica de la infecció en espècies animals susceptibles", comenta Natàlia Majó, directora del CReSA i professora de la UAB.

Summary: Detecten el primer gat infectat amb el nou coronavirus a l’estat espanyol


L'Ajuntament de Deltebre (Baix Ebre) ha tret a licitació el concurs per gestionar la zona blava del centre del municipi que inclourà "uns nous criteris" com, per exemple, la gratuïtat, com a mínim, dels 20 primers minuts d'aparcament. El consistori vol impulsar "la dinamització comercial del centre" a partir de la reformulació de la zona blava que tindrà un màxim de 168 places i que disposarà de 10 parquímetres, de nova tecnologia, que funcionaran amb plaques solars i que permetran fer el pagament a partir del telèfon mòbil. També es contempla la creació de 10 zones específiques per a minusvàlids i 10 zones de càrrega i descàrrega. El consistori preveu la creació de la zona taronja, complementària a la blava, exclusiva per a veïns i que comptarà amb 80 places, aproximadament.  L'alcalde de Deltebre, Lluís Soler, ha subratllat que les noves "adequacions convergeixen en la finalitat de donar una resposta a les inquietuds constants que han mostrat els comerços". L'Ajuntament ha tret a licitació el concurs públic que està obert a totes les empreses de sector per tal que presentin les seves ofertes. Si els tràmits es compleixen de manera correcta, i les empreses donen compliment a l'objecte del contracte en la seva totalitat, les millores s'haurien de dur a terme en l'últim trimestre d'aquest any.  La zona taronja que preveu crear el consistori serà per a què veïns i veïnes puguin estacionar el seu vehicle mitjançant una quota simbòlica de 15 euros trimestrals. Estarà distribuïda en diferents sectors del centre comercial. El regidor de Seguretat i Mobilitat de Deltebre, Francisco Castro, ha explicat que "la creació d'aquesta zona es basa en la finalitat que els veïns i veïnes puguin aparcar el més a prop possible de la seva residència, sense cap dificultat, i que s'acabi amb un greuge comparatiu amb la resta del veïns de la zona comercial".

Summary: L'Ajuntament de Deltebre treu a concurs la zona blava del centre comercial amb "nous criteris"


El president de la Generalitat, Quim Torra, ha presidit aquest dimecres els actes oficials de l'Hèsta d'Aran, a l'Església de Mijaran. El síndic d'Aran, Francés Boya, ha recordat que en aquesta diada se celebra la recuperació de les institucions pròpies i que enguany es compleixen 30 anys de la primera llei de l'Aran. Boya ha demanat un compromís "ferm" a Torra per defensar la cultura i la llengua araneses ja que "morta la llengua, mort el país", ha dit. Torra s'ha compromès, en un discurs en aranès, a treballar pel dret a l'autodeterminació de l'Aran i la difusió de la seva llengua i ha recordat que Catalunya defensa la llibertat, la democràcia i els drets dels pobles i que "no ens cansarem de reivindicar la seva preservació". Torra ha celebrat que en pocs dies Catalunya i l'Aran recuperaran les competències que "mai haurien d'haver perdut" amb la declaració de l'estat d'alarma. Fa 30 anys de la primera llei d'Aran, ha recordat el president de la Generalitat, i aquesta és la primera fita, ha dit, que va dotar l'Aran de competències pel que fa al model de finançament i en matèria d'emergències. "Però el camí no s'acaba aquí. Ha d'haver noves fites a l'horitzó", ha afegit Torra. En aquest sentit, Torra ha destacat que la defensa de la llengua és una "lluita compartida" entre Catalunya i l'Aran, per posar en valor la seva singularitat "com a aportació pròpia en la cultura universal". És per això que Torra ha dit que des del Govern "hi serem" en el reconeixement de la realitat nacional de l'Aran i el seu dret a l'autodeterminació. "Catalunya, poble veí i amic, vol ser garant de la llibertat i la democràcia per garantir els drets, que no ens cansarem de reivindicar", ha dit en aranès. El president de la Generalitat ha aprofitat l'acte per enviar el condol a les famílies que han perdut algun ésser estimat a causa de la pandèmia i ha agraït la feina a totes les persones que han fet que les conseqüències del coronavirus no fossin "encara més tràgiques". "L'epidèmia ha tingut una cara de solidaritat i de compromís i no oblidarem mai una gesta històrica", els ha dit abans d'agrair a tota la societat aranesa "el seu compromís i el seu comportament cívic" durant l'estat d'alarma. "Hem vençut col·lectivament una epidèmia que ningú podia imaginar-se amb la fermesa, determinació i solidaritat de tota la societat aranesa", ha conclòs. Després dels Parlaments s'ha interpretat l'himne oficial de la Val d'Aran 'Muntanyes araneses' i s'han lliurat 8 rams de flors a les 8 víctimes de la covid-19 que hi ha hagut a l'Aran. Els han recollit les famílies afectades de mans de 8 representants d'aquells col·lectius que han estat al capdavant de la pandèmia com sanitaris, cossos de seguretat, voluntaris o treballadors de supermercats.

Summary: Torra es compromet en l'Hèsta d'Aran a treballar pel dret a l'autodeterminació de l'Aran i la difusió de l'aranès


L'Institut Guttman acollirà a partir d'aquest dimecres pacients amb coronavirus de l'hospital de Can Ruti. Així, dues de les unitats hospitalàries del centre amb un total de 76 llits es convertiran en plantes d'internament on atendre malalts de complexitat moderada. L'Hospital Germans Trias aportarà personal mèdic i d’infermeria així com l’Institut Guttmann que, a més, hi destinarà altres professionals per poder cobrir totes les necessitats derivades d’aquesta nova circumstància. Les direccions dels dos hospitals han treballat conjuntament per abordar de la millor manera possible aquesta situació d'excepcionalitat amb els corresponents protocols de seguretat i actuació front al covid-19.

Summary: L'Institut Guttmann acollirà pacients amb coronavirus de l'hospital de Can Ruti


El ministre també obre la porta a possibilitat que la pròrroga de l’estat d’alarma fixi canvis en les mesures  ACN Madrid .-El ministre de l’Interior, Fernando Grande-Marlaska, defensa els Pactes de la Moncloa per fer front a la “reconstrucció social i econòmica” post crisi del coronavirus i admet que tot i que •no serà fàcil” cal que “començar el camí”. “S’ha de tenir intenció i voluntat perquè tampoc va ser fàcil l’any 1977”, ha dit. Sobre la possibilitat que hi hagi canvis en les restriccions a la nova pròrroga de l’estat d’alarma. En aquest sentit, ha dit que el decret que fixa els serveis essencials i el permís retribuït caduca el 9 d’abril però que quan el Congrés autoritzi la pròrroga “podrem definir l’abast de les mesures”.  D’altra banda, Marlaska ha anunciat que a partir d’aquest dimarts s’habilitarà una nova funció a l’aplicació d’alerta policial AlertCop amb un botó d’auxili per donar una “protecció” extra al personal sanitari i a les víctimes de violència de gènere.

Summary: Marlaska, sobre els Pactes de la Moncloa: “No serà fàcil que arribem a acord però s’ha de tenir intenció i voluntat”


El Departament d'Educació activa a partir d'aquest dissabte el Pla d’Acció: Centres Educatius en Línia, per garantir l'aprenentatge online l'alumnat i, al mateix temps, acompanyar el professorat i els centres en l’ús de les tecnologies digitals. Segons un comunicat del departament, aquesta iniciativa es posa en marxa per donar eines d’aprenentatge en línia davant les circumstàncies extraordinàries que han provocat el tancament dels centres a causa del coronavirus. L'objectiu de la conselleria de Josep Bargalló és proporcionar als centres els recursos necessaris per donar continuïtat a l'aprenentatge amb equitat i qualitat. El sistema pretén facilitar així als centres poder dur a terme les activitats i orientacions que aquesta setmana el Departament d’Educació ha posat a disposició del professorat. Unes activitats pensades per a les diferents etapes, que siguin significatives per a l’aprenentatge i que al mateix temps puguin contribuir al desenvolupament de l’autonomia personal de l’alumne.   Un pla d’acció per a tots els centres   El projecte es desenvoluparà en tres vessants. D’una banda, s’impulsarà l’aprenentatge en línia dels centres educatius mitjançant l’ús d’entorns virtuals amb el Portal EIX. EIX incorpora eines per compartir recursos, per fer seguiment del progrés de l’alumnat, fomenta el treball col·laboratiu i inclou la possibilitat de dur a terme vídeo-conferències. Actualment ja són molts els centres que tenen línies de treball en aquest sentit i fan servir habitualment aquests entorns. Però per aquelles escoles i instituts que no en tenen, el Departament d’Educació, en el marc d’aquest context extraordinari, posarà a disposició l’entorn virtual d’aprenentatge EIX de manera esglaonada.   Es reforçarà la comunicació dels centres amb la comunitat educativa a través del Portal NODES. NODES és un servei del Departament d’Educació que proporciona una pàgina web amb funcionalitats avançades per als centres educatius de Catalunya -com la possibilitat de crear grups interns promovent el treball en xarxa, publicar notícies i informacions, i enviar notificacions de les novetats que s’anuncien al lloc web, mitjançant un canal de Telegram a les persones que s’hi hagin subscrit. Actualment, hi ha més de 2.000 centres que en formen part. La web de l’escola, com a canal de comunicació amb les famílies, permetrà facilitar recursos i orientacions per al propi alumnat.   D’altra banda, s’incidirà també en la formació, que ja s’ha reactivat els darrers dies, amb un pla intensiu de de formació del professorat i acompanyament als centres des del Portal ODISSEA. Concretament, es posaran en marxa noves línies formatives vinculades a l’ aprenentatge en línia. De fet, en les primeres 24 hores després d’anunciar aquesta nova oferta de formació extraordinària, es van registrar més 4.700 sol·licituds per part dels docents.   Recursos per a la formació professional   En l’àmbit de la formació professional, Educació posa a disposició de l’alumnat un seguit de recursos formatius, tot i la dificultat que aquests tipus d’ensenyaments presenten, atès que l’aprenentatge competencial en els tallers i les aules tècniques és difícilment substituïble. S’ofereixen recursos al web de l’IOC per a cicles d’FP, i també material d’anglès en el mateix IOC. També es proposa diversitats d’activitats, com per exemple, que els centres puguin treballar amb els alumnes al voltant de com fer un currículum; tutorials per crear Apps; audicions musicals en el cas dels ensenyaments musicals; o fer propostes de vídeos i produccions de les tècniques que s’estiguin treballant a classe en els ensenyaments de dansa.   Ateses les circumstàncies excepcionals, aquest pla és flexible i s’anirà revisant en funció de les necessitats del moment. Al mateix temps, s’hi incorporaran aquelles reflexions i aportacions que els centres i docents facin arribar. El Departament d’Educació es posa a disposició de tots els docents per acompanyar-los i assessorar-los en tot allò que puguin necessitar a través dels diferents canals.

Summary: Educació activa un pla per garantir l'aprenentatge en línia de l'alumnat i acompanyar els docents amb les eines digitals


El partit del president turc, Recep Tayyip Erdogan, ha tornat a perdre aquest diumenge les eleccions a l'alcaldia d'Istanbul (Turquia). Amb un 95% dels vots escrutats, el candidat del principal partit de l'oposició, Ekrem Imamoglu (CHP), s'ha imposat amb un 53% dels sufragis a l'alcaldable de la formació d'Erdogan, Binali Yildirim (AKP), que s'ha quedat amb un 43% dels vots i ja ha reconegut la derrota, segons diversos mitjans internacionals. Imamoglu ja havia guanyat als anteriors comicis del 31 de març, impugnats per Erdogan per "irregularitats". Amb tot, aquesta repetició electoral ha afavorit el partit de l'oposició, que ha ampliat l'avantatge sobre la formació del president turc.

Summary: El partit d'Erdogan torna a perdre les eleccions a Istanbul


La temporada del bus turístic de Lleida es va tancar diumenge passat amb un increment de viatgers del 10,7% respecte el 2015, segons ha informat la Paeria aquest divendres. En concret, l'han utilitzat 12.306 persones enfront de les 11.113 de l'any passat, la qual cosa suposa un increment de 1.193 usuaris. El bus turístic va començar a circular a la primavera, coincidint amb la Setmana Santa. Durant l'estiu circulava diàriament i la resta de dies només ho ha fet els caps de setmana i festius. L'Ajuntament destaca que 1.300 viatgers van utilitzar el servei del bus turístic per pujar al Castell dels Templers i visitar l'equipament patrimonial. D'altra banda, també es remarca que la meitat de l'augment d'usuaris s'ha registrat el mes d'agost, amb un total de 4.659 usuaris, davant els 4.195 de la temporada passada. El dia de més afluència d'aquest servei va ser el 12 d'agost, amb 275 viatgers. El recorregut del Bus Turístic comença davant de la Paeria i té una durada aproximada d'una hora. És un vehicle descobert, d'una sola planta amb capacitat per a 44 persones. El preu del tiquet de bus és d'1,20 euros (el mateix que el bitllet senzill del transport urbà) i es poden utilitzar les targetes integrades (T-Temps, T-Nostra, T-Estudiant ATM i Emocity). El preu dels auriculars és de 50 cèntims. Porta incorporat un nou sistema d'àudio amb quatre idiomes, perquè els viatgers puguin escoltar, durant el recorregut del bus, les explicacions als principals punts de referències de la ciutat. L'àudio està disponible en català, castellà, anglès i francès. El bus ofereix dues rutes durant l'estiu: la ruta verda, als matins, i la ruta històrica, les tardes. Aquesta darrera també s'ha ofert a les sortides nocturnes dels divendres i dissabtes. Segons la Paeria, es tracta d'un servei consolidat, que ofereix Turisme de Lleida/Autobusos de Lleida tant al visitant que rep la ciutat com al resident que vol conèixer la ciutat d'una forma diferent i descobrir els atractius patrimonials durant la visita panoràmica.

Summary: Els viatgers del bus turístic de Lleida creixen un 10,7% aquesta temporada


El ministre diu que hi ha certs estudis que conclouen que ni l’aigua ni la sorra faciliten el contagi del virus  ACN Madrid .-El ministre de Sanitat, Salvador Illa, diu que l’ús de les platges per a prendre el sol i banyar-se “s’haurà de sotmetre a certes consideracions” en les quals estan “treballant”. Durant la roda de premsa posterior al Consell de Ministres, Illa ha dit que hi ha estudis del CSIC que conclouen que ni la sorra ni l’aigua de mar faciliten el contagi de virus i que tots aquests elements es tindran en compte a l’hora d’avaluar la situació. Barcelona havia anunciat que a partir d’aquest dimecres es podria prendre el sol a les platges però posteriorment ha rectificat i ha dit que no estarà permès, com tampoc ho estarà el bany recreatiu, fins que hi hagi un canvi de fase en la desescalada.

Summary: Illa, sobre el bany i prendre el sol a les platges: “S’haurà de sotmetre a certes condicions que estem treballant”


El president de la Generalitat, Carles Puigdemont, ha avisat aquest dijous aquells que utilitzen Catalunya "com una màquina de fer vots fàcils i barats" que "més aviat que tard" ja no ho podran fer més perquè els catalans seran independents. "L'endemà se'n lamentaran, però serà massa tard", ha advertit. En un míting a La Seu d'Urgell, Puigdemont ha constatat que la "desesperació" d'alguns partits polítics espanyols fa que "acabi rebent sempre un tercer, que sempre és Catalunya". "Si no poden treure les seves grapes del damunt de Catalunya, si no poden reconèixer i respectar l'enorme esforç que fa Catalunya, que no es lamentin que dos milions de persones hàgim decidit donar-nos de baixa del seu estat", ha afegit.

Summary: Puigdemont avisa els que utilitzen Catalunya "com una màquina de fer vots": "L'endemà se'n lamentaran i serà massa tard"


Són ajuts per a fundacions i associacions amb domicili social a Catalunya que tinguin edificis ACN Barcelona.-El Govern ha aprovat aquest dimarts autoritzar al Departament de Cultura a realitzar despeses per un import total d’1.200.000 euros per subvencionar obres de restauració i conservació d’equipaments culturals associatius. Aquestes subvencions, que corresponen a l’activitat de  l’Oficina de Suport a la Iniciativa Cultural (OSIC), es materialitzaran durant el bienni 2016-2017: 400.000 euros durant el que queda d’any, i 800.000 euros l’any que ve. Són per a teatres, auditoris, sales polivalents, ateneus, casals de cultura i altres equipaments culturals ubicats a Catalunya i  propietat de fundacions i associacions amb domicili social també a Catalunya. Les subvencions no podran superar en cap cas el 70% del cost total de la inversió objecte de l’ajut. La subvenció mínima per inversió s'estableix en 5.000 euros, tot i que queden excloses d’aquesta limitació les sol·licituds per aconseguir finançament per a la redacció dels projectes d’inversió inclosos en aquesta línia.

Summary: El Govern destina 1,2 milions d’euros a subvencionar obres de restauració i conservació d’equipaments culturals associatius


La portaveu del Govern, Elsa Artadi, ha replicat al secretari general de Podemos, Pablo Iglesias, que l'executiu català "no exclou cap via" en apostar pel diàleg i la negociació. Tampoc la unilateral. "Tots els membres del Govern hem estat molt clars amb la unilateralitat; [...] el president Torra no es va expressar en aquests termes", ha assegurat Artadi hores després que, en una entrevista a RAC1, Iglesias hagi afirmat que Torra li va plantejar "que en aquests moments no hi havia les condicions per un plantejament com a l'octubre" i que "tenia clar que no és moment de vies unilaterals". En la roda de premsa posterior al Consell Executiu, Artadi ha afirmat també que "crear un altre moment, un altre 1-O", tal com va apuntar Torra dilluns al vespre, no passa "necessàriament per un referèndum organitzat per la Generalitat". "És una obvietat que hi haurà finestres d'oportunitat per fer passes endavant", ha resolt Artadi sense concretar més. A l'espera de la reunió entre Torra i el president del govern espanyol, Pedro Sánchez, el 9 de juliol, Artadi ha enviat la seva proposta d'ordre del dia a la ministra socialista d'Administracions Públiques, Meritxell Batet.

Summary: El Govern replica a Iglesias que "no exclou cap via" i concreta que un nou 1-O no té perquè ser un referèndum


El primer secretari del PSC, Miquel Iceta, ha augurat que les properes eleccions al Parlament seran un duel entre ERC i els socialistes. "El proper president de la Generalitat o serà d'ERC o serà del PSC", ha afirmat en una roda de premsa aquest dilluns després de la reunió de la Comissió Executiva sorgida del 14è Congrés del partit, que s'ha celebrat el darrer cap de setmana. Iceta ha constatat que tant ERC com el PSC aspiren a presidir la Generalitat la propera legislatura i ha avisat: "O són ells o som nosaltres". En preguntar-li per un hipotètic pacte entre ambdós partits per governar Catalunya, ha recordat els acords dels tripartits presidits per Pasqual Maragall i José Montilla i ha conclòs: "Nosaltres ja hem arribat a ser dos i ara volem ser un". Com ja va fer ahir diumenge, Iceta ha tornat a estendre la mà a les forces autonomistes, federalistes i reformistes per liderar "el canvi" a Catalunya, i s'ha dirigit específicament a formacions com Lliures, Units per Avançar, la Lliga Democràtica i "plataformes que estan pensant què fan, els amics que es van trobar a Poblet i persones que estan buscant un espai polític". Sense concretar cap fórmula d'entesa amb aquests "partits i germens", ha recordat que UDC es va presentar a les eleccions de 2015 –després de trencar amb CDC– i no va obtenir representació al Parlament ni al Senat, mentre que Units per Avançar va aconseguir-ne integrant-se a la llista del PSC el 2017. "Que no hi hagi vots que es queden sense representació", ha demanat.

Summary: Iceta: "El proper president de la Generalitat o serà d'ERC o serà del PSC"


L'Ajuntament de Lleida posarà en marxa a la tardor una prova pilot d'un programa per gestionar i controlar les colònies de gats al carrer, seguint el sistema de Captura-Esterilització-Retorn (CER), i mitjançant la implicació i col·laboració de les entitats animalistes, que podran optar al contracte per gestionar-les. En el marc d'aquest programa es durà a terme un control sanitari, s'esterilitzarà als animals per evitar el creixement descontrolat de la població i es promouran les adopcions. El tinent d'alcalde de Transició Ecològica, Sergi Talamonte, ha destacat ha destacat que es tracta d'una "assignatura que la Paeria tenia pendent" i que "resultarà una eina important per garantir el benestar animal, evitant la proliferació descontrolada de colònies, i també per minimitzar les possibles molèsties al veïnat". Talamonte, que s'ha reunit aquest dimarts amb les entitats Progat, CES Lleida i Associació dels voluntaris del CAAC Lleida, el Centre d'Acollida d'Animals de Companyia, ha indicat que a finals de setembre s'espera tenir a punt el plec de condicions per dur a terme la licitació. D'aquesta manera, una entitat farà d'interlocutora i generarà una xarxa amb la resta d'agents implicats per coordinar les actuacions. El projecte preveu la col·laboració de les entitats animalistes i els voluntaris que habitualment estan en contacte directe amb aquests gats com un pilar bàsic d'un pla que es desenvoluparà en diverses fases. D'entrada, es durà a terme una recollida d'informació sobre les colònies de gats al carrer, aportada per ciutadans, entitats animalistes i qualsevol persona interessada. Això permetrà l'elaboració d'un cens de les colònies existents i el nombre d'individus que acullen i saber la seva situació sanitària, de benestar animal i de convivència veïnal. Una altra acció que es desenvoluparà serà la identificació de les persones que alimenten aquests animals. A continuació, està previst dur a terme una campanya de divulgació del projecte, per donar-lo a conèixer i aconseguir la implicació de tots els col·lectius que conviuen amb els gats. Inclourà xerrades a col·lectius com associacions de veïns i informació als ciutadans i voluntaris del projecte. A partir d'aquest punt, s'iniciarà el control de la població amb el mètode Captura- Esterilització- Retorn (CER), amb l'objectiu d'estabilitzar les colònies i evitar un creixement incontrolat. També es durà a terme el control sanitari dels gats, vacunant, desparasitant i donant-los-hi atenció veterinària si s'escau. Segons ha exposat Talamonte, el seguiment de l'evolució de les colònies serà constant i anirà a càrrec dels voluntaris del programa, coordinats per l'entitat animalista que s'adjudiqui el servei. Hauran de fer formació i complir les normes per una correcta gestió de la colònia i els seus individus. Un altre punt important del projecte és que els animals sociables i amb possibilitats de ser adoptats seran retirats de la colònia i trasllats al centre d'acollida CAAC de Lleida per promoure que una família els adopti.

Summary: L'Ajuntament de Lleida farà un cens de les colònies de gats al carrer i contractarà una entitat per gestionar-les


La Conselleria d'Interior, la de Salut, ajuntaments i el sector de l'oci nocturn es reuniran el proper dimecres per abordar els criteris per a la reobertura de les discoteques durant la desescalada. La Federació Catalana d'Associacions d'Activitats de Restauració i Musicals (Fecasarm) va demanar fa uns dies aquesta reunió i ara es mostren satisfets que es faci, però demanen que siguin els ajuntaments els que tinguin potestat per marcar les pautes. "La proposta de la Fecasarm passa per una reobertura gradual, asimètrica i pactada, per tal que tothom se senti còmode amb el calendari i les condicions, ja que no ens podem jugar cap relliscada o posaríem en risc tota la temporada d'estiu", diu Joaquim Boadas, secretari general de l'entitat. La reobertura gradual passaria per obrir inicialment les primeres activitats en les zones més avançades en la desescalada amb un 50% d'aforament (incrementant un 17% el què ha aprovat el Ministeri de Sanitat) i amb unes estrictes mesures de seguretat; al cap d'una setmana d'estar en fase 3, en aquelles zones on no hi hagi hagut cap incidència obrir amb un 75% de l'aforament; i finalment, al cap d'una altra setmana ja poder fer-ho amb un 100% de l'aforament sempre i quan es puguin complir les mesures de seguretat. Les zones més endarrerides anirien reobrint gradualment amb els percentatges anteriors amb una setmana mínim sense poder incrementar l'aforament. Si no s'incrementa l'aforament inicialment aprovat pel Ministeri de Sanitat fins a un 50% molts locals optaran per no reobrir ja que perdran la protecció de l'ERTO per força major en el què es troben, diu l'entitat. David López president de la Fecasarm explica que proposaran a Interior i Salut la implementació dels mateixos requisits que exigeix el distintiu sanitari internacional impulsat per l'Associació Internacional d'Oci Nocturn i algunes de les quals són la nebulització química del local, una formació als treballadors, que els treballadors duguin mascareta, cartelleria informativa sobre guardar distàncies personals, rentar-se les mans i portar mascareta, guardar distàncies entre taules als reservats, pagar amb targeta, fer comandes a distància. "La veritat es que està funcionant molt bé, amb set locals ja distingits a Catalunya i sis més en fase d'implementació; caldria pactar amb les autoritats quines mesures s'imposen, però jo defugiria d'una excessiva regulació, ja que després les mesures esdevenen molt difícils de complir i de fer complir; en qualsevol cas cal apel·lar a la consciència de la gent i fer campanyes informatives", diu  López.

Summary: Interior, Salut i ajuntaments es reuniran amb l'oci nocturn per establir criteris de reobertura


L'Institut Català del Sòl (INCASÒL) ha finalitzat les obres de remodelació de la façana fluvial de Móra d'Ebre. El projecte incloïa la recuperació de l'antiga sendera des del Castell al riu i la millora del tram final del passeig de l'Ebre, entre l'embarcador i la plaça de braus. La remodelació ha tingut un cost de 581.579,31 euros. Ha estat finançat per la Generalitat, la Diputació de Tarragona i l'Ajuntament de Móra d'Ebre i l'ha executat l'empresa Construccions Jaén Vallès SL. La intervenció forma part d'un projecte global de l'Ajuntament per potenciar la imatge del municipi a nivell turístic, connectant els elements arquitectònics i històrics més emblemàtics del casc antic amb la façana fluvial i el riu - que han de ser l'eix vertebrador-. Per completar la façana fluvial, al límit nord, s'ha actuat al punt final del recorregut dels vianants dintre del casc urbà, que és el punt inicial del conegut camí de sirga. És un tram de 240 metres lineals entre l'embarcador i l'antiga plaça de braus que completa el tram inicial del passeig de l'Ebre. S'hi ha construït i pavimentat la vorera i adequat els talussos del nivell inferior de la riba del riu. També s'ha plantat espècies vegetals autòctones de ribera i col·locat mobiliari urbà, jardineria i enllumenat públic.  La recuperació de l'antiga sendera forma part de la segona fase de protecció i estabilització dels talussos del penya-segat del Castell sobre els edificis del carrer Gracia i Passeig de l'Ebre. Degut als esllavissaments, la sendera pràcticament havia desaparegut i suposava un risc. El camí uneix el carrer del Calvari amb el passeig de l'Ebre i era l'accés entre el nucli antic i l'antic pas de barca, situat a la plaça de Baix.   El sanejament i estabilització dels talussos s'ha fet amb malla d'acer i s'hi ha plantat flora autòctona així com restaurat els murs de pedra seca existents. L'obra ha mantingut i recuperat el recorregut de l'antiga sendera, respectant la topografia existent i aprofitant per crear espais de descans i miradors seguint la construcció tradicional de l'entorn.

Summary: Móra d'Ebre recupera l'antiga sendera que va des del Castell al riu i millora la façana fluvial